## Uputa za provedbu Odluke o posebnoj obveznoj pričuvi na obveze po izdanim vrijednosnim papirima

### NN 24/2006 (1.3.2006.), Uputa za provedbu Odluke o posebnoj obveznoj pričuvi na obveze po izdanim vrijednosnim papirima

# HRVATSKA NARODNA BANKA

**588**

Na temelju članka 39. stavka 3. Zakona o
Hrvatskoj narodnoj banci (»Narodne novine«, br.
36/2001.) i točke XIII. Odluke o posebnoj obveznoj pričuvi na obveze po izdanim
vrijednosnim papirima (»Narodne novine«, br.
18/2006.) guverner Hrvatske narodne banke donio je dana 21. veljače 2006.

## UPUTU

### ZA PROVEDBU ODLUKE O POSEBNOJ OBVEZNOJ PRIČUVI NA OBVEZE PO IZDANIM VRIJEDNOSNIM PAPIRIMA

DEFINICIJE

1. U skladu s Odlukom o posebnoj obveznoj
pričuvi na obveze po izdanim vrijednosnim papirima (u nastavku teksta: Odluka)
posebnu obveznu pričuvu obračunavaju i izdvajaju sljedeće financijske
institucije:

– banke osnovane u Republici Hrvatskoj u skladu
sa Zakonom o bankama

– podružnice stranih banaka u Republici
Hrvatskoj osnovane u skladu sa Zakonom o bankama (u nastavku teksta: banke).

Posebnu obveznu pričuvu ne obračunavaju i ne
izdvajaju:

– banke i štedionice specijalne namjene kada je
to posebnim zakonom propisano (stambene štedionice)

– Hrvatska banka za obnovu i razvitak.

2. *Osnovica*
za obračun obvezne pričuve sastoji se od kunskoga i deviznog dijela.

3. *Kunski
dio osnovice* čini pozitivna razlika između prosječnoga dnevnog stanja
izdanih vrijednosnih papira u kunama u određenome obračunskom razdoblju i
prosječnoga dnevnog stanja izdanih vrijednosnih papira u kunama u početnome
obračunskom razdoblju.

4. *Devizni
dio osnovice* čini pozitivna razlika između prosječnoga dnevnog stanja
izdanih vrijednosnih papira u devizama u određenome obračunskom razdoblju i
prosječnoga dnevnog stanja izdanih vrijednosnih papira u devizama u početnome
obračunskom razdoblju.

5. *Izdani
vrijednosni papiri* za koje se računa prosječno dnevno stanje uključuju sve
dužničke vrijednosne papire koje je banka izdala, neovisno o tome tko ih je
kupio. To znači da banka izdavatelj dužničkih vrijednosnih papira u izračun
prosječnog dnevnog stanja uključuje i dužničke vrijednosne papire koje su
kupile druge banke.

6. *Prosječno
dnevno stanje* izdanih kunskih odnosno deviznih vrijednosnih papira za svako
obračunsko razdoblje izračunava se u kunama, tako da se zbroje njihova dnevna
stanja u kunama odnosno njihova dnevna stanja u devizama preračunata u kune
svakoga dana te se dobiveni zbroj podijeli brojem dana dotičnoga obračunskog
razdoblja.

Pri izračunu kunske protuvrijednosti izdanih
vrijednosnih papira u devizama i u kunama s valutnom klauzulom primjenjuju se srednji
tečajevi Hrvatske narodne banke koji vrijede za pojedini dan.

7. Stanje izdanih vrijednosnih papira koje se
uključuje u izračun prosječnoga dnevnog stanja izvora sredstava *za obračun osnovice granične obvezne pričuve*,
ne uključuje se u izračun prosječnoga dnevnog stanja izdanih vrijednosnih
papira za obračun osnovice posebne obvezne pričuve.

8. *Obračunsko
razdoblje* za koje se izračunava prosječno dnevno stanje izdanih
vrijednosnih papira jest razdoblje od prvoga do posljednjeg dana kalendarskog
mjeseca.

9. *Početno
obračunsko razdoblje* za koja se izračunava prosječno dnevno stanje izdanih
vrijednosnih papira jest razdoblje od 1. do 31. siječnja 2006.

10. *Danom
obračuna posebne obvezne pričuve* smatra se druga srijeda u mjesecu.

11. *Izdvajanje
posebne obvezne pričuve* odnosi se na iznos koji su banke dužne izdvojiti na
račune Hrvatske narodne banke.

12. *Valuta
namire kunskog dijela* posebne obvezne pričuve jednaka je danu obračuna
posebne obvezne pričuve.

13. *Valuta
namire deviznog dijela* posebne obvezne pričuve jest tri radna dana nakon
dana obračuna posebne obvezne pričuve.

14. *Radnim
danima* u smislu ove upute smatraju se dani od ponedjeljka do petka, dok se
neradnim danima smatraju subota, nedjelja i blagdani. Ako je propisani dan
obračuna i izdvajanja posebne obvezne pričuve neradni, obveza koja se mora
izvršiti na taj dan, prenosi se na prvi sljedeći radni dan.

U izračune koji se odnose na razdoblje obračuna
prosječnoga dnevnog stanja uključuju se svi dani, radni i neradni. Pri tome se
za stanje izdanih vrijednosnih papira na neradni dan uzima stanje posljednjega
radnog dana koji je prethodio neradnome.

15. *Izdani
vrijednosni papiri u kunama* na osnovi kojih se računa prosječno dnevno
stanje za kunski dio osnovice jesu:

– izdani dužnički vrijednosni papiri u kunama
kako su definirani Odlukom o kontnom planu za banke
(»Narodne novine«, br. 115/2003. i 39/2004.), i to
računi 820 i 821.

16. *Izdani
vrijednosni papiri u devizama* na osnovi kojih se računa prosječno dnevno
stanje za devizni dio osnovice jesu:

– obveze po izdanim vrijednosnim papirima u
devizama kako su definirane Odlukom o kontnom planu
za banke (»Narodne novine«, br. 115/2003. i
39/2004.), i to skupina računa 72.

OBRAČUN POSEBNE OBVEZNE
PRIČUVE

17. Primjenom stope iz točke VIII. Odluke na propisanu
osnovicu u smislu Odluke izračunava se iznos obračunatoga kunskoga i deviznog
dijela posebne obvezne pričuve.

18. Tražene podatke o izdanim vrijednosnim
papirima koji ulaze u prosječno dnevno stanje za obračun posebne obvezne
pričuve banke izračunavaju na osnovi vlastitih knjigovodstvenih podataka o
dnevnom stanju izdanih vrijednosnih papira definiranih u točkama 15. i 16. ove
upute, u originalnim valutama.

Dnevna stanja izdanih deviznih vrijednosnih
papira i izdanih kunskih vrijednosnih papira s valutnom klauzulom iskazuju se u
kunama primjenom srednjih tečajeva Hrvatske narodne banke koji vrijede za
pojedini dan.

19. Na dan obračuna, osnovica za obračun i iznos
posebne obvezne pričuve utvrđuju se na osnovi prosječnoga dnevnog stanja
izdanih vrijednosnih papira iz obračunskog razdoblja koje se odnosi na
prethodni mjesec i na osnovi prosječnoga dnevnog stanja izdanih vrijednosnih
papira iz početnog obračunskog razdoblja.

20. Obračun posebne obvezne pričuve banke
sastavljaju na obrascu POP, koji je sastavni dio ove upute i donosi se kao
prilog ovoj uputi. Obrazac POP sastoji se od tri dijela: POP 1, koji obuhvaća
obračun posebne obvezne pričuve, POP 2, koji sadrži tablicu prikaza dnevnih
stanja izdanih vrijednosnih papira navedenih u točkama 15. i 16. ove upute za
sve dane pripadajućega obračunskog razdoblja, te POP 3, koji obuhvaća popis
banaka preko kojih, odnosno za koje se izvršava obveza izdvajanja deviznog
dijela posebne obvezne pričuve.

Svi podaci koji se navode u obrascima POP 1 i
POP 2 iskazuju se u kunama (bez lipa), dok se svi postoci iskazuju zaokruženi
na dva decimalna mjesta.

Ispunjeni obrazac POP banke su obvezne dostaviti
u Hrvatsku narodnu banku, u Sektor za centralnobankarske
operacije, do 12 sati na dan obračuna posebne obvezne pričuve.

21. Iznimno od točke 20. ove upute, ukoliko su
joj prosječna dnevna stanja izdanih dužničkih vrijednosnih papira u tekućem i
početnom obračunskom razdoblju jednaka nuli, banka nije obvezna popunjavati i
dostavljati Hrvatskoj narodnoj banci obrazac POP. U tom slučaju banka je
obvezna Hrvatskoj narodnoj banci dostavljati samo izjavu kojom potvrđuje da su
joj navedena stanja jednaka nuli.

IZDVAJANJE POSEBNE
OBVEZNE PRIČUVE

22. Banke su obvezne cjelokupnu posebnu obveznu
pričuvu izdvojiti na račune Hrvatske narodne banke.

23. Izdvajanje posebne obvezne pričuve obavlja
se u skladu s valutama namire navedenim u točkama 12. i 13. ove upute i vrijedi
do sljedećeg izdvajanja.

*Izdvajanje
kunskog dijela posebne obvezne pričuve*

24. Kunski dio posebne obvezne pričuve izdvaja
se kod Hrvatske narodne banke na račun posebne obvezne pričuve koji vodi
Hrvatska narodna banka.

25. Ako je kunski dio posebne obvezne pričuve
izdvojen u prethodnom obračunskom razdoblju veći od kunskog dijela posebne
obvezne pričuve obračunate za izdvajanje u tekućem obračunskom razdoblju,
Hrvatska narodna banka bankama će vratiti razliku između ta dva iznosa.

Ako je kunski dio posebne obvezne pričuve
izdvojen u prethodnom obračunskom razdoblju manji od kunskog dijela posebne
obvezne pričuve obračunate za izdvajanje u tekućem obračunskom razdoblju, banke
će na račun izdvojene posebne obvezne pričuve uplatiti razliku između ta dva
iznosa.

*Izdvajanje
deviznog dijela posebne obvezne pričuve*

26. Devizni dio posebne obvezne pričuve izdvaja
se na devizne račune Hrvatske narodne banke. Izdvajanje deviznog dijela posebne
obvezne pričuve obavlja se u eurima i američkim dolarima.

Obveza u stranoj valuti izračunava se primjenom
srednjeg tečaja Hrvatske narodne banke koji vrijedi na dan obračuna posebne
obvezne pričuve.

Izdvajanje deviznog dijela posebne obvezne
pričuve prema Odluci izvršava se:

– u eurima, na devizni račun Hrvatske narodne
banke kod Bayerische Landesbank
Gyrozentrale, München i

– u američkim dolarima, na devizni račun
Hrvatske narodne banke kod Bank of New York, New
York.

Udjele izdvajanja posebne obvezne pričuve u
svakoj od navedenih valuta banke same određuju u postotnom iznosu, kako je
navedeno u obrascu POP 1.

Iznosi izdvajanja posebne obvezne pričuve u
eurima i američkim dolarima zaokružuju se na tisućice.

27. Banke koje nemaju odobrenje za obavljanje
poslova platnog prometa s inozemstvom izvršavaju obvezu izdvajanja deviznog
dijela posebne obvezne pričuve preko banaka koje imaju odobrenje za obavljanje
poslova platnog prometa s inozemstvom.

Banke koje imaju odobrenje za obavljanje poslova
platnog prometa s inozemstvom mogu obvezu izdvajanja deviznog dijela posebne
obvezne pričuve izvršavati i preko drugih banaka koje imaju odobrenje za
obavljanje poslova platnog prometa s inozemstvom.

28. Podatke vezane uz izdvajanje deviznog dijela
posebne obvezne pričuve banke dostavljaju na obrascu POP 3. Obrazac POP 3
sastoji se od dva dijela: POP 3/1, koji se odnosi na popis banaka preko kojih
se izvršava obveza izdvajanja deviznog dijela posebne obvezne pričuve, i POP
3/2, koji se odnosi na popis banaka za koje se izvršava obveza izdvajanja
deviznog dijela posebne obvezne pričuve, a popunjavaju se na način opisan u
točkama 29. i 30. ove upute.

29. Banka koja obvezu izdvajanja deviznog dijela
posebne obvezne pričuve izvršava preko banaka koje imaju odobrenje za
obavljanje poslova platnog prometa s inozemstvom, dužna je naznačiti imena i
sjedišta tih banaka kao i iznose koji su izdvojeni preko svake pojedine banke
na devizni račun Hrvatske narodne banke na obrascu POP 3/1.

30. Ako banka koja ima odobrenje za obavljanje
poslova platnog prometa s inozemstvom izdvaja devizni dio posebne obvezne
pričuve u svoje ime, a za račun druge banke, obvezna je na obrascu POP 3/2
navesti naziv i sjedište banke (banaka) za koju (koje) izvršava obvezu
izdvajanja kao i iznos deviznog dijela posebne obvezne pričuve koji izdvaja za
svaku pojedinu banku u eurima i američkim dolarima. Iznos izdvojenih sredstava
kod Hrvatske narodne banke bit će jednak zbroju vlastitih obveza i obveza banke
(banaka) za čiji je račun izvršena obveza, što se također navodi u obrascu POP
3/2.

Banka koja ima odobrenje za obavljanje poslova
platnog prometa s inozemstvom, a koja izdvaja devizni dio posebne obvezne
pričuve za drugu banku, dužna je nalog banke za koju izdvaja devizni dio
posebne obvezne pričuve u cijelosti provesti samostalno.

31. Banke koje imaju odobrenje za obavljanje
poslova platnog prometa s inozemstvom dostavljaju trajne instrukcije (»Standard
payment instructions«)
Hrvatskoj narodnoj banci, Direkciji za upravljanje međunarodnim pričuvama i
deviznom likvidnošću, za povrat izdvojenih sredstava deviznog dijela posebne
obvezne pričuve.

Banke koje imaju odobrenje za obavljanje poslova
platnog prometa s inozemstvom dostavljaju »Standard payment
instructions« jednom za sva izdvajanja deviznog
dijela posebne obvezne pričuve, a mogu ih mijenjati u slučaju potrebe
isključivo novim pisanim nalogom, koji upućuju Hrvatskoj narodnoj banci,
Direkciji za upravljanje međunarodnim pričuvama i deviznom likvidnošću,
najkasnije četiri radna dana prije dospijeća povrata sredstava izdvojene
posebne obvezne pričuve (do 12.00 sati dana koji prethodi drugoj srijedi u
mjesecu).

32. Ugovor o uvjetima deponiranja Hrvatska
narodna banka dostavit će bankama koje imaju odobrenje za obavljanje poslova
platnog prometa s inozemstvom najkasnije tri radna dana nakon izvršenog
izdvajanja.

33. Na dan povrata sredstava po prethodnom
obračunu od strane Hrvatske narodne banke banke koje
imaju odobrenje za obavljanje poslova platnog prometa s inozemstvom izvršit će
novo izdvajanje deviznog dijela posebne obvezne pričuve.

34. Iznimno od točke 33. ove upute, bankama nad
kojima je pokrenut postupak likvidacije Hrvatska narodna banka izvršit će na dan
izdvajanja deviznog dijela posebne obvezne pričuve povrat sredstava samo u
iznosu razlike između obveze izdvajanja po tekućem i prethodnom obračunu.

U slučaju iz stavka 1. ove točke za banke nad
kojima je pokrenut postupak likvidacije ne popunjava se obrazac POP 3.

Ako je iznos obveze izdvajanja po tekućem
obračunu veći od iznosa obveze izdvajanja po prethodnom obračunu, banke nad
kojima je pokrenut postupak likvidacije dužne su razliku uplatiti na devizne
račune Hrvatske narodne banke.

U slučaju iz stavka 3. ove točke za banke nad
kojima je pokrenut postupak likvidacije u obrazac POP 3 upisuje se samo iznos
razlike između obveze izdvajanja deviznog dijela posebne obvezne pričuve po
tekućem obračunu i obveze izdvajanja deviznog dijela posebne obvezne pričuve po
prethodnom obračunu.

Banke nad kojima je pokrenut postupak
likvidacije pismeno izvješćuju banke preko kojih se obavlja izdvajanje deviznog
dijela posebne obvezne pričuve o iznosu smanjenja/povećanja obveze izdvajanja
deviznog dijela posebne obvezne pričuve, kao i o iznosu eventualno potrebnog
izdvajanja na devizne račune Hrvatske narodne banke.

KAZNENE ODREDBE

35. Ako se nakon kontrole obračuna utvrde
pogreške, propusti i nepridržavanje propisanih rokova, banka za pogrešno
obračunatu i/ili nepravodobno izdvojenu posebnu obveznu pričuvu plaća naknadu
po stopi koju određuje Hrvatska narodna banka. Uz to, Hrvatska narodna banka
poduzet će prema takvoj banci odgovarajuće mjere u skladu s Odlukom o
obavljanju nadzora nad poslovanjem banaka.

36. Ako neka banka ne izdvoji ili nepravilno
izdvoji posebnu obveznu pričuvu, odnosno ako na račune Hrvatske narodne banke
izdvoji iznos posebne obvezne pričuve manji od iznosa posebne obvezne pričuve
propisanog ovom odlukom, za nedostatno izdvojeni iznos plaća naknadu po stopi
navedenoj u točki V. Odluke o kamatnim stopama i naknadama Hrvatske narodne
banke.

37. Sve kamate i troškove prouzročene nepravilno
ili nepravodobno izvršenim transakcijama od strane banaka vezane uz izdvajanje
deviznog dijela posebne obvezne pričuve koje je za njih snosila Hrvatska
narodna banka u pravnom odnosu s trećim osobama, banke su dužne nadoknaditi
Hrvatskoj narodnoj banci odmah nakon što od nje prime obavijest o tome, i to u
valuti u kojoj su navedene kamate i troškovi nastali za Hrvatsku narodnu banku.

ZAVRŠNE ODREDBE

38. Ova uputa stupa na snagu osmog dana od dana
objave u »Narodnim novinama«, a primjenjuje se od 8. ožujka 2006. kada banke
sastavljaju obračun posebne obvezne pričuve za obračunsko razdoblje od 1. do
28. veljače 2006. u odnosu na početno obračunsko razdoblje.

39. Na dan obračuna 8. ožujka 2006. banke su
dužne dostaviti obrazac POP 2 za razdoblje od 1. do 28. veljače 2006. i za
početno obračunsko razdoblje od 1. do 31. siječnja 2006.

U.br. 121-020/02-06/ŽR

Zagreb, 21. veljače 2006.

Guverner

Hrvatske narodne banke

**dr****. sc. Željko Rohatinski**, v. r.

![](dodatni/145702.gif)
![](dodatni/145701.gif)
![](dodatni/145700.gif)
![](dodatni/145699.gif)

Uputa, NN 24/2006-588